**מוגנות, שייכות, נוכחות**

אתגרי התקופה של הפסיכולוגיה החינוכית

משה אלון

בסדנא שהתקיימה במהלך תקופת הקורונה בשנת הלימודים תש"ף ל - 15 פסיכולוגים חינוכיים העובדים בבתי הספר העל-יסודיים בעיר במרכז הארץ הומשגו שלושת המושגים שלעיל. הסדנא חקרה בקרב המשתתפים את עולמם הפנימי והמקצועי בכל הקשור למצבי חירום. כאשר תוכננה הסדנא לא העלו על דעתם המתכננים והמשתתפים שמגפת הקורונה תתרחש, תימשך זמן כל כך רב ותשפיע בעוצמות רבות על כלל החברה ומערכת החינוך בכלל זה. עם פרוץ המגפה מצב החירום שהתעורר כתוצאה ממנה הפך את הסדנא ומטרותיה לממשיות ונתנה הזדמנות למשתתפים לחקור את עצמם על רקע המגפה ועיסוקם במערכת החינוך בהקשר זה. כך נעשתה התבוננות על תהליכים גלויים וסמויים המתרחשים במערכת החינוך, אשר ניתן לשער שישפיעו על עתידה, לפחות בשנה הקרובה, כל זאת בזמן אמת.

במהלך הסדנא צפו ועלו שלושת המושגים כמושגי-על שיתכן והם אלו שילוו את מערכת החינוך הישראלית בשנה הקרובה, והועלתה ההשערה שהמושגים מייצגים אולי בעצם את שלד תכנית העבודה החינוכית הרצויה של מערכת החינוך ושל כל בית ספר באשר הוא בשנה הקרובה: החובה לעסוק ב**מוגנות** פיזית ורגשית של כל פרט בתוכו מתלמידים ועד לאנשי צוותי החינוך ואנשי המנהלה, הצורך החיוני בעת הזאת להעצים את ה**שייכות** של כל תלמיד לכיתתו וכל כיתה לבית הספר כולו והנחיצות הרבה לחזק **נוכחות** התלמידים, אנשי הצוותים החינוכיים והמנהליים על משמעויותיה הרבות. כן, הנוכחות הופכת גם היא לנושא קריטי בשנה הקרובה משום הלמידה מרחוק והביקורים המועטים של התלמידים למטרות למידה וחברה בבתי הספר בשנה הקרובה.

אפרט כל מושג בפני עצמו משום חשיבותו ומשום הפוטנציאל לטוב ולרע הטמון בכל אחד, מבחינת איכות ויכולת המערכת החינוכית הנתונה להתמודד עם כל מושג לחוד ועם כל השלושה יחד. ההתמודדויות עם שלושת המושגים ותוצאותיהן עשויות/עלולות לקבוע את האקלים החינוכי שייווצר בבית הספר ותשפענה מאד על הישגי התלמידים בשנה הקרובה.

**מוגנות**

זה המושג הבסיסי, הראשוני בחשיבותו בעת הזו, משום שהוא מכיל בתוכו את המוגנות הבריאותית והנפשית של כל מי ששייך למערכת החינוכית ובמידה מסוימת גם של ההורים. זוהי משימה חשובה ביותר שיכולה להשפיע על מידת האמון של התלמידים והוריהם במערכת החינוכית: עד כמה יוכל הצוות החינוכי לשמור על בריאות התלמידים, זו הגופנית והנפשית? עד כמה יוכל להניע אותם לשמור על כללי המוגנות? עד כמה יוכל מנהל בית הספר לשמור על בריאות הצוות החינוכי וצוות המנהלה? גם חברי הצוות החינוכי והמנהלה נמצאים ברמת סיכון גבוהה הן בגלל החשש להידבקות לקורונה, בעיקר כאלו שברמת סיכון גבוהה, וכן בגלל המאמץ האדיר שיידרש מהצוות במעבר ללמידה מרחוק, למידה שאיננה מוכרת למורים. נושא המוגנות יעמוד בראש סדר העדיפויות של כולם במערכת החינוכית וישפיע על המורים עד כמה יתייצבו ללמד? עד כמה יוכלו לשמור על מוגנותם הנפשית והגופנית של תלמידיהם? ניתן להניח שההורים יהיו על המשמר מדי יום, כך שאם עד היום נתפסו ההורים כביקורתיים הרי באווירת החשדנות ואי האמון השוררת היום כלפי הממסד עיניהם הביקורתיות של ההורים תגדלנה שבעתיים ומדי יום. הורים מצפים שהצוות החינוכי ישמור ויגן על ילדיהם מפני פגיעות לא רק פיזיות אלא גם נפשיות: מפעולות שיימינג, מפני התעללות, מפני אלימות לסוגיה ועוד. גם זה מרכיב שיכביד על מוגנות הצוות החינוכי בשנה הקרובה. בתנאים אלו מנהל בית הספר כראש המערכת מופקד להוביל חלק זה בחיי בית הספר ולהתאמץ בפועל לשמירת מוגנות התלמידים ואף להפגין זאת באופן אמתי כלפי ההורים ולהיות בקשר מתמיד איתם.

מוגנות היא חוויה וירטואלית, היא חוויה נחוצה לכל אדם באשר הוא לשם התנהלות בטוחה ביום יום ובלי לתת את הדעת לסכנות האורבות בכל פינה, וכידוע סכנות אורבות ולא רק פיזיות אלא גם סכנות לבריאות הנפשית של הילדים. זהו מנגנון הגנה מבורך ביום יום. אין ספק שהמוגנות מותקפת קשות בעידן הקורונה ומתהלכים אנו בחשש קרוב מאד למודע, ולעיתים קרובות במודע, שישנה סכנת הידבקות וסכנה אורבת לבריאותנו בלא שנדע האם, איך וכיצד תתרחש המחלה. מצד אחד הבנות אלו מדרבנות לשמור על כללי ההגנה על עצמנו מבחינת מניעת הידבקות ומאידך נשקפת סכנה של ערעור תחושת המוגנות, הגברת המוטרדות, הסחת הדעת ואיבוד אנרגיות רבות לטובת הגנה, לעיתים הגנת יתר. איך תגיע המערכת החינוכית לשמירה אופטימאלית של המוגנות שתאפשר פניות ללמידה, פניות לשמירה ופיתוח יחסים חברתיים בתנאים הקשים שנוצרו? איך יוכלו אנשי הצוות ובראשם המנהל לשמור ולהגביר השייכות והנוכחות של תלמידים כאשר המוגנות מותקפת תדירות?

**שייכות**

שייכות היא מרכיב חשוב בחייו של פרט מיום היוולדו. קיימת חשיבות מוכחת להשתייך למשפחה, למשפחה מורחבת, לקבוצות שייכות שונות וכו'. השייכות היא בסיסית לאדם משום יחסי אם- בן/בת ראשוניים שדרכם מונע הצורך הבסיסי והמולד לתחושת שייכות כאלמנט מרגיע, מעורר ביטחון, למניעה ולצמצום חוויית הבדידות מול החרדה והאימה בפני העולם הגדול. תחושת השייכות נבנית לאיטה על ידי ההורים, בעיקר האם, ומורחבת לבני המשפחה הקרובים, לחברי ההורים, לחברים של הפרט וכך הלאה. תחושת שייכות של תלמידים היא קריטית וכל מורה באשר הוא במודע או שלא במודע משקיע רבות בפיתוח והעצמת השייכות של תלמידיו לכיתתו, לבית הספר, לקהילה, למדינה ועוד. זה נעשה בטקסים, באירועים, במסיבות, בטיולים ובעוד דרכים ואף כמובן דרך חומרי למידה ושיטות למידה (בקבוצות, בזוגות). לעיתים מורה יכול אף לפגוע בחוויית השייכות של תלמיד או יותר, לעיתים בלא משים ולעיתים במכוון, באם מתעלם הוא ממנו או מהם, באם מעניש תדירות, באם מפלה, באם מביע עמדות מפצלות שיכולות לפגוע בתלמידים. כל ילד זכאי לקום בבוקר ולהרגיש שהוא שייך למסגרת חינוכית נתונה המחכה לו, רוצה אותו, רואה אותו. כל ילד רוצה לצאת לטיול בהרגשה שהוא רצוי ונבחר כמו שאר חבריו להיות חלק בטיול, בחלוקה לחדרי שינה, לקבוצות ומשימות בטיול. כל תחושה של אי שייכות יכולה להוביל להיעדרויות, להימנעויות ולעתים לעמדות והתנהגויות המפגינות דחייה נגדית של המערכת: " אם אני לא שייך, גם אתם לא שייכים לי". המרחק בין זה לבין התנהגות מנוכרת, אלימה, לוונדליזם ולנשירה הוא קצר. פגיעה בשייכות יכולה לפגוע ברצון ללמוד ובהישגי התלמידים ולהיפך הגברת השייכות יכולה להעצים למידות ולהגביר הישגיות.

 בעידן הקורונה השייכות מותקפת קשות. איך יחושו תלמידי כיתה א' החדשים שייכות לישות שלמה כבית ספר כאשר במהלך השבוע יראו רק את חלק מתלמידי בית הספר מדי יום? בשכבות כיתות ז' ו - י' עלולה התופעה אף להחמיר משום ששם הלמידה תהיה ברובה מרחוק והכיתות הן חדשות בהרכבן. איך ייצרו ויתחזקו אנשי החינוך את תחושת השייכות של התלמידים? האם יתקיימו טיולים, אירועי תרבות, טקסים, מסיבות? הלמידה מרחוק יכולה לעיתים להוביל לחוויה הפוכה של היעדר שייכות משום הווירטואליות שבתהליך. אלא אם כן אנו בפתחה של תקופה חדשה שקבוצה תהיה מוגדרת גם באופן וירטואלי כמו שמסתמן בעולם המבוגרים שעוברים לעבודה בזום כחלק מהמוגנות והגדרת השייכות תעשה באופן שונה, תואם המצב. האם יש לזה השלכות רגשיות בעיתיות? האם יש לשמר הישן בכל מחיר? האם לנגד עינינו נבראת שייכות חדשה אותה אנשי החינוך נדרשים להגדיר אחרת ולקדמה? באם כן, זוהי מהפכה שדורשת עבודה פנימית של מערכת החינוך לזיהוי תהליכים חדשים הנוצרים לנגד עינינו ולהוביל התהליכים ולא להיות מובלים.

**נוכחות**

נוכחות היא חוויה חשובה ביותר לכל אדם, הידיעה שהוא קיים, שהוא קיים בעיני האחר/ים, שיש מקום וזמן שמורים לו. למשל, תלמיד בכיתה כאשר יעדר האם יבחינו בזה המלמדים בכיתתו, כאשר התנהגותו תשתנה לכיוון כזה או אחר יבחינו בזה מוריו? גם חברי הצוות החינוכי זקוקים לתחושת נוכחות ברורה ומוגדת. הם אינם שקופים, אלא בשר ודם אשר עוברים בכל מצב תהליכים רבים ובוודאי בימים אלו כשאחריותם גדלה יותר. השייכות מדגישה את הקשר של הפרט לקולקטיב, בעוד שנוכחות היא בעיקרה עוסקת בפרט: האם נוכח הוא? נפקד? נוכח-נפקד? מגפת הקורונה כבר גרמה לנושא הנוכחות להיראות אחרת בחברה, בעבודה ובמערכת החינוך. בשנה הקרובה במערכת החינוך התלמידים בפועל לא יהיו נוכחים ברובם במרבית ימי השבוע בבית הספר וכך גם המורים. נוכחות התלמידים בלמידה מרחוק היא מורכבת ביותר, זאת משום שתלמיד יתכן ויקום או לא יקום ללמידה והמחנך, המורה המלמד, לא יוכל לדעת בהכרח באם התלמיד נוכח מעבר לריבוע הזום, משום שלכל תלמיד שמורה הזכות לא להפעיל המצלמה ולהשקיט את הקול. האם התלמיד נוכח? לא נוכח? נוכח-נפקד? חמור מזה, לפחות עד היום כאשר חודשו הלימודים בשנה שעברה לא נדרשו התלמידים בהכרח להתייצב בבית הספר והיעדרותם לא נחשבה כהיעדרות כבתקופה שלפני הקורונה ולא ננקטו צעדי בירור אקטיביים לגבי החיסורים. גם נוכחות המורים אמורה להיות תחת מתקפה, חלקם הורים לילדים שידאגו לשלומם כאשר יישארו בבית ילדיהם, חלקם בקבוצות סיכון. חלקם יתקשו להסתגל לשיטות הלמידה החדשות ולמשמעת החדשה. כל אלו ועוד יכולים להשפיע על נוכחות המורים בלמידה. חדר המורים צפוי להשתנות משום שהלמידה מרחוק תעשה מבתי המורים וחדר המורים עלול להיות חלקי. כיצד יתקיימו ישיבות המורים, מפגשי המורים? אין ספק נוכחות המורים ושייכותם משתנות לנגד עינינו. גם המעבר מימי למידה מרחוק ללמידה בפועל בבית הספר איננה ענין קל ועיקר וגם על רקע זה תיתכן בעיית נוכחות לתלמידים ואף לחלק מהמורים. ומה על נוכחות המנהל/ת? כיצד יהיו נוכחים משמעותית בקרב אנשי הצוות החינוכי בתנאים החדשים? בקרב אנשי המנהל? בקרב התלמידים? הכרתי מנהל שעמד בשערי בית הספר ומדי בוקר ברך את תלמידיו בכל תנאי מזג אוויר וכך הפגין נוכחות כמנהל והבליט את נוכחות כל תלמיד, מורה ואיש מנהלה שנכנסו בשערי בית הספר. מה יעשה בשנה הקרובה?

הסטינג הלימודי המשתנה יגרום לשינויים בתחושת הנוכחות, בעוצמתה, באמונה של התלמידים שהם נראים, שרואים אותם, שדואגים להם וכך גם המורים ואנשי המנהלה.

נוכחות היא ענין קריטי לאדם משחר לידתו. לכל ילד נבנה המקום הייחודי שלו, ניתן לו הזמן האישי. כך מתפתחת החוויה שיש לו מקום בעולם הזה, רואים אותו, מתחשבים בו, מקשיבים לו, הוא בר השפעה, הוא מושפע. חוויית נוכחות טובה משפיעה על מצב רוחו של האדם, על האנרגיות שלו ובשילוב עם שייכות חיובית הוא יגיע לפעילויות שונות בשמחה, בערנות, בנכונות לתת מעצמו, להיפתח ולתרום. כך זה כמובן עם תלמידים, חוויית נוכחות טובה תביא לרצון להצליח, להיות חלק, להשפיע. נוכחות משמעותית במערכת החינוך גם מבחינת המורים: עד כמה רוצים הם להיות נוכחים בחיי תלמידיהם? כמה רוצים להשפיע מחוץ לגבולות השיעור מבחינת החינוך, הלמידה? בימי קורונה נראה שתידרש הגדרה מחודשת לכולם, משום שנראה שהלמידה תחרוג מגבולות הכיתה למקומות אחרים, חלקם דמיוניים.

**מוכנות המערכת להתמודדות עם אתגרי השנה הקרובה**

עד היום נדמה היה שמערכת החינוך משמשת כבולם וקולט זעזועים של המתרחש בחברה בישראל ובקהילה ומטפלת בהם. בכל אירועי החירום עד כה זה נצפה כקורה: בימי מלחמה, באירועי טרור, בקליטת עליה, באירועים לאומיים שונים כמו רצח רבין ועוד. מצבי חירום אחרים בוודאי נחשבו כחובת המערכת החינוכית לטפל בה כמו מעשה אובדני של תלמיד, מות תלמיד או אחד מהוריו מסיבות שונות, פגיעה מינית בתוך ומחוץ לבית הספר ועוד. אולם, נראה שמגפת הקורונה לא הוכלה ברובה על ידי מערכת החינוך. ההפתעה הייתה רבה, השינוי שנדרש היה עצום ולא היו כלים לעשות זאת ולא הייתה ידיעה איך לעשות זאת. התא המשפחתי לקח על עצמו להתמודד עם אירועי הקורונה והשלכותיהם נכון וטוב יותר מאשר המערכת החינוכית. ניתן להניח שהמוגנות, השייכות והנוכחות בתא המשפחתי התחזקו יחסית במרבית המשפחות בארץ, במערכת החינוך נצפתה דווקא החלשה.

 מכאן באם רוצה המערכת לחזור לאחד מתפקידיה המרכזי כקולטת הזעזועים בחברה ובתלמידיה ולממש זאת יהיה עליה להפוך את שלושת המושגים שבמרכז מאמר זה כמושגים שכל בית ספר ייקח על עצמו לחקור, ללמוד ולהפעיל תכניות חינוכיות ורגשיות לקדמן. כל מנהל בית ספר חייב לגייס את הכוחות העומדים לרשותו כאנשי ייעוץ ופסיכולוגיה חינוכית ומשאבי תקציב למציאת עוד אנשי מקצוע שיסייעו לו ולאנשי החינוך במטלה חשובה זו. מומלץ לכל מערכת חינוכית שתזהה בתהליך הלמידה וההתבוננות פנימה בתוכה במה חוזקותיה ובמה חולשותיה ביחס לשלושת המרכבים שהוצגו במאמר זה. לאחר הזיהוי ניתן להצמיח תכניות חינוכיות וחברתיות מתאימות. בין השאר יידרשו אנשי הצוות החינוכי לחקור את שייכותם שלהם ובוודאי את נוכחות ההורים בעידן חדש זה. הצוותים ינסו לזהות איך יהיה הקשר איתם כאשר התלמידים באופן פיזי בחזקת ההורים מרבית הזמן בביתם ובאחריות המורים מבחינת הלמידה. זהו מצב שמחייב פיתוח מערכת יחסים חדשה, הגדרת נוכחות אחרת ובראש בראשונה לשים את המוגנות כראשון במעלה בחשיבות. תכניות נכונות יתחזקו היטב את **"רשת הביטחון"** שיש לפרוש בפני כל תלמיד/ה, בפני כל כיתה וכל בית הספר. ברשת בעיקר אוחזים אנשי החינוך השונים והגורמים המסייעים כייעוץ, פסיכולוגיה חינוכית, רווחה, ביקור סדיר ועוד. ככל שיהיו יותר מחזיקים ברשת, ככל שיתקשרו ביניהם בהתאם גם לתכניות החינוכיות שיפותחו, החורים ברשת יהיו קטנים ותלמידים נושרים יזוהו וילכדו ברשת ולא יפלו מתוכה.

**סיכום**

המערכת החינוכית נמצאת לפני שנה קריטית. מגפת הקורונה והשלכותיה הערימו קשיים על מה שהיה מקובל וחייבה היערכות שונה והתאמה למצב החדש תוך ניצול טכנולוגיות חדשות שהיו זמינות אך לא נוצלו עד כה. תפיסות העולם החינוכיות מאותגרות בימים אלו ועוברות זעזוע עמוק המחייב את המנהלים בעיקר ללמוד הקורה תוך התבוננות ייחודית למערכת שהם מנהלים, לפענח כיצד ספציפית המגפה השפיעה, אולי אף פגעה בהם, וכיצד ינהלו את השינויים. השינויים חייבים להיות מנוהלים על ידי המנהלים ואנשי החינוך ולא להגיב בלבד לנוכח התרחשותם. חדר המורים והנהלה חייבים להפוך לקבוצת למידת השינויים המתחוללים. למידה משותפת זו תייצר תכניות מתאימות עם ליווי ובקרה. במצב זה יחושו התלמידים והוריהם ששלושת המרכיבים שהוזכרו כאן מוחזקים, נלמדים כל הזמן ונעשים שינויים בהתאם. כך תגבר חוויית המוגנות, האמון, השייכות והנוכחות של כל מרכיבי בית הספר. במצב כזה יש סיכוי שהאקלים הבית ספרי יהיה באיכות טובה וגבוהה והמוטיבציה ללמוד תהיה ברמה טובה וההישגים בהתאם. זו אינה השערה בלבד, עבודה אינטנסיבית ברוח המוצע כאן נעשתה בבית ספר מעורב ליהודים וערבים באוכלוסייה סוציו-אקונומית מתחת לבינוני ובית הספר שעבר תהליך עמוק זה הגיע לפרס חינוך ארצי בזכות שינוי האקלים בו לטובה והגעה להישגים לימודיים גבוהים בקנה מידה ארצי.

ללא זאת, מיותר לומר לאן עלולה מערכת חינוכית ספציפית להגיע במידה ולא תערך.